Mosonmagyaróvár Város Önkormányzat

Képviselő-testülete

8/2024. Kt.

**J e g y z ő k ö n y v**

Készült Mosonmagyaróváron, 2024. október 9-én (szerdán) 15.00 órakor a Képviselő-testület alakuló ülésén, a Városháza I. emeleti Dísztermében.

Jelen vannak: Szabó Miklós polgármester elnökletével Ábrahám Tivadar, Dr. Árvay István, Balázs Endre, Csorba Dezső, Darázs Norbert, Dr. Frauhammer Csaba, Dr. Iváncsics János, Kránitz László, Lendvai László, Márkus János, Staár Katalin, Szabados Tamás, Takács Miklós képviselők

Meghívottak:

Széles Sándor Győr-Moson-Sopron Vármegyei Kormányhivatal főispánja

Dr. Székely György Mosonmagyaróvári Rendőrkapitányság kapitányságvezetője

Szabó András Mosonmagyaróvári Katasztrófavédelmi Kirendeltség vezetője

Dr. Illés Tamás Helyi Választási Bizottság elnöke

Dr. Antal-Varga Dóra Helyi Választási Bizottság elnökhelyettese

Dr. Petrekovits Bálint Helyi Választási Bizottság tagja

id. Bertók Béla Mosonmagyaróvári Roma Nemzetiségi Önkormányzat képviselője

ifj. Bertók Béla Mosonmagyaróvári Roma Nemzetiségi Önkormányzat képviselője

legifjabb Bertók Béla Mosonmagyaróvári Roma Nemzetiségi Önkormányzat képviselője

Bugár István Mosonmagyaróvári Roma Nemzetiségi Önkormányzat képviselője

Brasits László Mosonmagyaróvári Szlovén Nemzetiségi Önkormányzat képviselője

Hanzsek László Mosonmagyaróvári Szlovén Nemzetiségi Önkormányzat képviselője

Fazekas Zoltán Mosonmagyaróvári Szlovén Nemzetiségi Önkormányzat képviselője

Kocsisné Balassa Gyöngyi Mosonmagyaróvári Német Nemzetiségi Önkormányzat képviselője

Holczinger Lajos József Mosonmagyaróvári Német Nemzetiségi Önkormányzat képviselője

Pfemeter József Mosonmagyaróvári Német Nemzetiségi Önkormányzat képviselője

Lakner Henrietta Mosonmagyaróvári Német Nemzetiségi Önkormányzat képviselője

Csáfordy Julianna Református Egyházközség lelkipásztora

Ligeti László Mosoni Zsidó Hitközség elnöke

Guntram Thurnher „Pro Urbe Mosonmagyaróvár” díjazott

Dr. Bodnár Mária „Pro Urbe Mosonmagyaróvár” díjazott

Kiss Miklós „Pro Urbe Mosonmagyaróvár” díjazott

Dr. Kocsis Sándor „Pro Urbe Mosonmagyaróvár” díjazott

Gábor Józsefné „Pro Urbe Mosonmagyaróvár” díjazott

Dr. Nagy Frigyes „Pro Urbe Mosonmagyaróvár” díjazott

Plutzer István „Pro Urbe Mosonmagyaróvár” díjazott

Thullner István „Pro Urbe Mosonmagyaróvár” díjazott

Bogyai-Miksó Henrietta Hospice Ház vezetője

Dr. Tóth Tamás SZE Albert Kázmér Mosonmagyaróvári Kar dékánja

Dr. Makk Zoltán Mosonmagyaróvári Móra Ferenc Általános Iskola igazgatója

Dr. Jenei Júlia Kinga Karolina Kórház – Rendelőintézet mb. főigazgatója

Tóth Gábor Győr-Moson-Sopron Vármegyei Kereskedelmi és Iparkamara Mosonmagyaróvári Térségének elnöke

Csiszár Péter Flesch Károly Nonprofit Kft. ügyvezetője

Pollhammer Jenő MOVINNOV Kft. ügyvezetője

Kosár Tibor Városüzemeltető és Fenntartó Kft. ügyvezetője

Sallai László Szociális Foglalkoztató Közhasznú Nonprofit Kft. ügyvezetője

Dr. Gál Gellért Mosonmagyaróvári Önkormányzati Rendészet vezetője

Horváthné Pákozdi Emese Futura Szolgáltató Központ igazgatója

Tisza Tünde Mosonmagyaróvári Kékcinke Óvoda óvodaigazgatója

Czuppon Tamás Hansági Múzeum igazgatója

Novics Bernadett Család- és Gyermekjóléti Központ intézményvezetője

Radányi Zoltánné Mosonmagyaróvár Egyesített Bölcsődék Intézményének vezetője

Zimmerer Károlyné Kistérségi Egyesített Szociális Intézmény intézményvezetője

Patonai Gábor Mosonmagyaróvári Civil Szövetség elnöke

Nagy Sándor Mosonmagyaróvári Civil Szövetség alelnöke

Segesvári Zsolt Ipartelepi Lakosok Egyesületének elnöke

Varga Tamás „Majoroki Kör” Egyesület elnöke

Dr. Unger András Mosonmagyaróvári Városvédő Egyesület elnöke

Mészely Réka Kisalföld című napilap részéről

Simon Zsuzsanna Gyermekek Átmeneti Otthonának szakmai vezetője

Stipkovits Pál korábbi polgármester

Keszei Ákos korábbi bizottsági tag

Radványi Elvira korábbi bizottsági tag

Pausits István korábbi önkormányzati képviselő

Nyitrai József korábbi önkormányzati képviselő

Dr. Kapolka Judit Tisztelet és Szabadság Párt részéről

Dr. Schultz Levente Tisztelet és Szabadság Párt részéről

Goda Barbara Momentum Mozgalom részéről

Nagy Béla érdeklődő

Nagyné Sárdi Ildikó érdeklődő

Szabóné Sári Zsuzsanna érdeklődő

Derzsi Tamás érdeklődő

Polgármesteri Hivatal részéről:

Fehérné dr. Bodó Mariann címzetes főjegyző

Vida István polgármesteri irodavezető

Molnárné Nagy Edina osztályvezető

Dr. Tomasits Zsuzsanna osztályvezető

Dr. Mayer Krisztián osztályvezető

Kitley Tibor városi főépítész

Tóth Szabolcs osztályvezető

Horváthné Szemerits Katalin csoportvezető

Tilai László projekt irodavezető

Dr. Vámosi Bettina Önkormányzati Osztály részéről

Czinderné dr. Hegedüs Éva Önkormányzati Osztály részéről

Dr. Zalka-Wicher Zsófia Önkormányzati Osztály részéről

Troján-Kern Ágnes Önkormányzati Osztály részéről

Dr. Kiss Mónika Edina jegyzőkönyvvezető

Szabó Miklós polgármester: A „Himnusz” elhangzása után köszönti képviselőtársait, a meghívott vendégeket és mindazokat, akik jelenlétükkel megtisztelik Mosonmagyaróvár Város Önkormányzat Képviselő-testületének alakuló ülését. A képviselő-testületi ülést megnyitja. Megállapítja, hogy a képviselet-testület határozatképes, mivel azon valamennyi képviselő jelen van. Kézhez kapták az ülés meghívóját, amely tartalmazza a napirendi javaslatot. Érkezett egy sürgősségi indítvány, „Javaslat a 2024. évi költségvetés módosítására (október) – Ostermayer Óvoda” címmel, ezt javasolja 6. napirendi pontként tárgyalni.

Először a sürgősségi indítvány napirendre vételét bocsátja szavazásra. (14 igen, egyhangú szavazat – minősített többség)

A következőben szavazásra bocsátja a sürgősségi indítvánnyal kiegészített napirendi javaslatot.

*A Képviselő-testület 14 igen (egyhangú) szavazattal az alábbi határozatot hozta:*

**167/2024. (X.9.) Kt. határozat**

1. A Helyi Választási Bizottság elnökének tájékoztatója a polgármester és az önkormányzati képviselők választásának eredményéről
2. A polgármester és a képviselő-testület tagjainak eskütétele
3. Alpolgármester választása
4. Alpolgármester eskütétele
5. A polgármester és alpolgármester foglalkoztatási jogviszonyával kapcsolatos döntések
6. Polgármesteri és alpolgármesteri illetmény, tiszteletdíj és költségtérítés megállapítása
7. A polgármester 2024. évi időarányos szabadság ütemezésének jóváhagyása
   1. Javaslat a 2024. évi költségvetés módosítására (október) – Ostermayer Óvoda

1. NAPIRENDI PONT

**A Helyi Választási Bizottság elnökének tájékoztatója a polgármester és az önkormányzati képviselők választásának eredményéről**

Szabó Miklós polgármester: Felkéri dr. Illés Tamást, a Helyi Választási Bizottság elnökét a választással kapcsolatos tájékoztató megtartására.

Dr. Illés Tamás Helyi Választási Bizottság elnöke: Köszönti a megjelenteket a mai jeles napon. A Helyi Választási Bizottság elnökeként egy rövid tájékoztatást ad a 2024. június 9-én lezajlott helyi önkormányzati képviselők és a polgármesterválasztás lebonyolításáról, továbbá a nemzetiségi önkormányzati képviselők választásának eredményéről.

Mosonmagyaróvár Város Helyi Választási Bizottsága 2024. június 10-i ülésén a város 30 szavazókörének szavazóköri eredménye, valamint a nemzetiségi szavazatszámlálás alapján a helyi önkormányzati képviselők és polgármesterek, továbbá a nemzetiségi önkormányzati képviselők 2024. június 9. napján megtartott választásának települési eredményét 110-123/2024. (VI.10.) HVB határozataival megállapította. A kompenzációs listás választás eredményét az egyéni választókerületi eredmények jogerőre emelkedését követően, 2024. június 14-i ülésén, 124/2024. (VI.14.) HVB határozatával állapította meg.

Mosonmagyaróváron a polgármesterválasztás, a helyi önkormányzati képviselőválasztás, valamint a települési roma, szlovén és német nemzetiségi önkormányzati képviselőválasztás is eredményes volt.

A megbízólevelek átadására a választási eljárásról szóló 2013. évi XXXVI. törvény értelmében a kompenzációs listás választás eredményének jogerőre emelkedését követő három napon belül, 2024. június 18. napján került sor.

A polgármesteri és képviselői megbízatáshoz ezúton is gratulálva kívánja, hogy a mai napon megalakuló Képviselő-testület tagjai az ülésen elhangzó esküjükhöz híven szolgálják Mosonmagyaróvár város fejlődését.

Szabó Miklós polgármester: Megköszöni dr. Illés Tamásnak a tájékoztatót.

2. NAPIRENDI PONT

**A polgármester és a képviselő-testület tagjainak eskütétele**

Szabó Miklós polgármester: Felkéri Fehérné dr. Bodó Mariann címzetes főjegyzőt, ismertesse a képviselők eskütételére vonatkozó szabályokat.

Fehérné dr. Bodó Mariann címzetes főjegyző: A Magyarország helyi önkormányzatairól szóló 2011. évi CLXXXIX. törvény 28. § (3) bekezdésben foglaltak szerint az önkormányzati képviselő a képviselő-testület alakuló ülésén a képviselő-testület előtt esküt tesz és erről okmányt ír alá.

Felkéri dr. Illés Tamást, a Helyi Választási Bizottság elnökét, hogy az esküt vegye ki.

A jelenlévőket arra kéri, hogy az eskütétel idejére szíveskedjenek felállni.

Dr. Illés Tamás Helyi Választási Bizottság elnöke: Kéri a képviselőket, hogy mondják utána az eskü szövegét:

„Én, …………………………. becsületemre és lelkiismeretemre fogadom, hogy Magyarországhoz és annak Alaptörvényéhez hű leszek; jogszabályait megtartom és másokkal is megtartatom; képviselői tisztségemből eredő feladataimat Mosonmagyaróvár város fejlődésének előmozdítása érdekében lelkiismeretesen teljesítem, tisztségemet a magyar nemzet javára gyakorlom.

*(Az eskütevő meggyőződése szerint):* Isten engem úgy segéljen!”

Dr. Illés Tamás Helyi Választási Bizottság elnöke: Felkéri a képviselőket, hogy az asztalukon elhelyezett esküokmányokat szíveskedjenek aláírni.

*A megválasztott valamennyi önkormányzati képviselő az esküt letette és az erről szóló esküokmányt aláírta.*

Szabó Miklós polgármester: Felkéri Fehérné dr. Bodó Mariann címzetes főjegyzőt, ismertesse a polgármester eskütételére vonatkozó szabályokat.

Fehérné dr. Bodó Mariann címzetes főjegyző: A Magyarország helyi önkormányzatairól szóló 2011. évi CLXXXIX. törvény 63. §-ában foglaltak szerint a polgármester megválasztását követően esküt tesz a képviselő-testület előtt és erről okmányt ír alá. Felkéri dr. Illés Tamást, a Helyi Választási Bizottság elnökét, hogy az esküt vegye ki. A jelenlévőket arra kéri, hogy az eskütétel idejére szíveskedjenek felállni.

Dr. Illés Tamás Helyi Választási Bizottság elnöke: Kéri Polgármester Urat, hogy mondja utána az eskü szövegét:

„Én, Szabó Miklós becsületemre és lelkiismeretemre fogadom, hogy Magyarországhoz és annak Alaptörvényéhez hű leszek; jogszabályait megtartom és másokkal is megtartatom; polgármesteri tisztségemből eredő feladataimat Mosonmagyaróvár város fejlődésének előmozdítása érdekében lelkiismeretesen teljesítem, tisztségemet a magyar nemzet javára gyakorlom. Isten engem úgy segéljen!”

*Szabó Miklós polgármester az esküt letette és az erről szóló esküokmányt aláírta.*

3. NAPIRENDI PONT

**Alpolgármester választása**

Szabó Miklós polgármester: Az Mötv. 74. § (1) bekezdése alapján a Képviselő-testület a polgármester javaslatára, titkos szavazással, minősített többséggel alpolgármestert választ. A Képviselő-testület legalább egy alpolgármestert saját tagjai közül köteles megválasztani.

Mosonmagyaróvár Város Önkormányzatának Szervezeti és Működési Szabályzata 49. § (1) bekezdése szerint a képviselő-testület megbízatásának időtartamára a polgármester helyettesítésére, munkájának segítésére egy társadalmi megbízatású alpolgármestert választ, mely alapján egy társadalmi megbízatású alpolgármester megválasztására tesz javaslatot, Balázs Endre személyében.

Megkérdezi Balázs Endre képviselőt, vállalja-e a megbízatást?

Balázs Endre képviselő: Köszöni a felkérést, a megbízatást vállalja és megtiszteltetésnek tartja. Bejelenti, hogy részt kíván venni a szavazásban.

Szabó Miklós polgármester: Az alpolgármester választás titkos szavazással történik. A titkos szavazás lebonyolítására 3 tagú szavazatszámláló bizottságot kell létrehozni.

A szavazatszámláló bizottság elnökének Ábrahám Tivadar, tagjainak Kránitz László és Márkus János képviselőket javasolja megválasztani.

Ügyrendi kérdésben megadja a szót Dr. Árvay István képviselőnek.

Dr. Árvay István képviselő: Tekintettel arra, hogy az Alpolgármester Úr személyére tett javaslat itt hangzott el az ülésen először és előterjesztés ezt nem tartalmazta, ezért a frakciójának nem volt alkalma megtárgyalni a jelölt alkalmasságát. Tanácskozási szünet elrendelését indítványozza.

Szabó Miklós polgármester: 15 perces szünetet rendel el.

SZÜNET UTÁN:

Szabó Miklós polgármester: Szavazásra bocsátja a szavazatszámláló bizottság elnökére és tagjaira korábban elhangzott javaslatot.

*A Képviselő-testület 14 igen (egyhangú) szavazattal (minősített többséggel) az alábbi határozatot hozta:*

**168/2024. (X.9.) Kt. határozat**

Mosonmagyaróvár Város Önkormányzat Képviselő-testülete az alpolgármester választás lebonyolítására a Szavazatszámláló Bizottság

elnökének: Ábrahám Tivadar

tagjainak: Kránitz László és

Márkus János képviselőket megválasztotta.

Szabó Miklós polgármester: Dr. Árvay István képviselőnek adja meg a szót.

Dr. Árvay István képviselő: A frakciójuk megtárgyalta a javaslatot. Felmerült képviselőcsoportjuk részéről az az igény, hogy az alpolgármester jelölt szíveskedjen bemutatkozni. A bemutatkozást követően szeretné indokolni a frakció kérését.

Szabó Miklós polgármester: Megkéri Balázs Endre képviselőt, hogy röviden mutatkozzon be.

Balázs Endre alpolgármester jelölt: Köszöni ezt a váratlan lehetőséget a bemutatkozásra. 32 éves, nős és egy gyönyörű másfél éves kisgyermek édesapja. A gyermekének még pont volt szerencséje a Karolina Kórházban megszületnie. Okleveles közgazdász végzettsége van. Saját vállalkozást vezet, helyi kisvállalkozásokkal dolgoznak együtt, online megjelenésüket igyekeznek javítani, fejleszteni. Bízik abban, hogy elfogadják Polgármester Úr javaslatát és betöltheti az alpolgármesteri tisztséget. Úgy gondolja, hogy sokat tehet a város fejlődéséért és megtisztelőnek tartja ezt a tisztséget.

Amennyiben úgy gondolják, hogy méltó ennek a pozíciónak a betöltésére, akkor arra kéri a képviselőket, támogassák abban, hogy elkezdhessék a közös munkát.

Szabó Miklós polgármester: Köszöni. Az alpolgármester személyére a polgármester tesz javaslatot és nyilván ezt olyan személyre teszi, akit a bizalmába fogad, vele szeretne együtt dolgozni. Ők korábban is méltányolták, hogy a polgármester választhassa meg azt a személyt, akivel szeretne és tud együtt dolgozni. Dr. Árvay István képviselőnek adja meg a szót.

Dr. Árvay István képviselő: Semmiképp sem szeretnék elvitatni a választás jogát Polgármester Úrtól, arra viszont igényt tartottak volna, hogy legalább az előterjesztésben megkapják a jelölt nevét. Ez merőben szokatlan még a korábbi időszakhoz képest is, olyan módon, hogy a frakció nemhogy megtárgyalni, még megfontolni sem tudta a javaslatot. Ez önkormányzati erőviszonyok tekintetében egyfajta egyeztetésre is adatott volna lehetőséget. A jelöltet nem tartják alkalmasnak alpolgármesternek több okból sem. Egyrészt nem lakik életvitelszerűen Mosonmagyaróváron, egyébként is messziről jött és csak a választást megelőzően jelentkezett be egy olyan címre, ami nem az övé. Több pártot járt be, mire eljutott idáig, a Jobbik Magyarországért Mozgalomtól a Momentum Mozgalomig. Továbbá nem látják az elkötelezettségét, nagyon megosztó személyiségnek tűnik, a Facebook közösségi oldalán éli az életét, ahelyett, hogy azokat az árkokat temetné be, amiket saját maga teremtett.

Ennek ellenére tesz egy megdöbbentő bejelentést, frakciója kivétel nélkül meg fogja szavazni a személyét. Azért is, hogy Polgármester Úr végre a politikai realitások talajára lépve kezdje meg azt az egyeztetést, amit már hónapokkal ezelőtt meg kellett volna kezdenie. Megszavazzák az alpolgármesterre tett javaslatát Polgármester Úrnak, elvárják azonban, hogy az önkormányzat szervezetét és működését érintő ügyekben történjen meg az elengedhetetlen politikai egyeztetés.

Szabó Miklós polgármester: Szeretné leszögezni, hogy volt már egyeztető tárgyalás, ahol elhangzott az alpolgármester személyének javaslata. Megadja a szót Balázs Endre alpolgármester jelöltnek.

Balázs Endre alpolgármester jelölt: Több valótlan kijelentés is elhangzott, nem tartja tisztességesnek, hogy személyében támadják, hiszen tudja, hogy nem erről van szó, hanem egy sértett játék az, amit most itt játszanak. Tisztázni szükséges, hogy nagyon sok új építésű lakás van még a városban, ahová még nem lehet bejelentkezni, ő is ezzel a problémával küzd sok fiatallal együtt. Az előző lakcímén tudott maradni, ami szintén Mosonmagyaróváron van, és bízik abban, hogy az új építésű ingatlanába hamarosan be tud jelentkezni, remélhetőleg a leköszönő Polgármester Úrnak is meg fog felelni az új lakcíme. Köszöni az ellenzéki frakciónak, hogy az általuk vélt alkalmatlansága ellenére bizalmat szavaznak neki. Szeretné a munkájával az ellenzéki frakció tetszését is elnyerni, szeretné az alkalmasságát bizonyítani.

Szabó Miklós polgármester: Dr. Árvay István képviselőnek adja meg a szót.

Dr. Árvay István képviselő: Lezárva ezt a témát, nem tudja, mi volt abban a sértő, hogy az egyeztetést a Polgármester Úr már tényleg kezdje meg. Az, hogy megteszik ezt a gesztust, nyilván azért van, mert nem szeretnék akadályozni a városvezetés munkáját.

Szabó Miklós polgármester: Az egyeztető tárgyaláson ők letették a javaslataikat, ott arról volt szó, hogy Önök hozzák a saját javaslataikat. Erre nem került sor, de természetesen egyeztetni fognak. Lezárja a vitát.

Felkéri a Szavazatszámláló Bizottságot az alpolgármester választás titkos szavazásának lebonyolítására. A titkos szavazásra a Jegyzői Irodában kerül sor. A szavazás idejére szünetet rendel el.

SZÜNET UTÁN:

Szabó Miklós polgármester: A titkos szavazás eredményének ismertetése előtt nagy tisztelettel köszönti Széles Sándor főispán urat és átadja neki a szót.

Széles Sándor Győr-Moson-Sopron Vármegyei Kormányhivatal főispánja: Nagy tisztelettel köszönt minden jelenlévőt, aki megtisztelte jelenlétével az alakuló ülést. Ez az egyetlen hely a vármegyében, ahol részt vesz a képviselő-testület alakuló ülésén. Két oka van, hogy eljött ma. A törvényesség őreként semmilyen módon nem szeretne senkit sem befolyásolni abban, hogy teljesen szabadon tegyen, illetve gondoljon mindent, ami a szívében van. Az egyik ok, amiért eljött, az az, hogy szeretné megköszönni az előző önkormányzati képviselő-testületnek és név szerint, Dr. Árvay István volt polgármester úrnak az előző ciklusban nyújtott munkáját. A Magyarország Kormánya és Navracsics Tibor miniszter úr által írt levelet szeretné átadni részére. Emlékezzen jó szívvel az előző ciklus munkájára és annak eredményeire.

*A levél átadására kerül sor.*

Széles Sándor Győr-Moson-Sopron Vármegyei Kormányhivatal főispánja: A másik ok, amiért itt van, az az, hogy szeretne sikeres munkát kívánni a képviselő-testület minden egyes tagjának. Amikor az esküt letették, többen mondták, hogy „Isten engem úgy segéljen!”. Legyen ez a hivatkozási alap. A közös munkának az egyik alapja az a biblikus gondolkodásmód, ami alapján azt mondja a képviselő-testületnek, hogy őrizzék meg a szívüket tisztán. Ismerjék azokat a célokat, amik a városi lakosság sorsának jobbra fordítását alapozzák meg, illetve segítik. Ha szívük tiszta, akkor a szívük teljességéből szóljon a száj. Ahhoz méltó gondolatok, mondatok hangozzanak el ebben a teremben, hogy itt olyan emberek vannak példaként állítva Önök elé, akiket érdemes követni. Kívánja valamennyiüknek tiszta szívvel, hogy a képviselői munkájukat ez alapján végezzék, és az elkövetkező 5 évben szülessenek olyan eredmények, melyeket az előző időszakban több évtizeden keresztül elértek. Ennek az alapjai megvannak, így tisztelt Polgármester Úr, tisztelt Képviselők, ezeket a lehetőségeket használják ki, és csak a legjobbat tegyék a mosonmagyaróvári lakosok érdekében. Sok sikert kíván mindehhez!

Szabó Miklós polgármester: Köszöni szépen. Felkéri a Szavazatszámláló Bizottság elnökét, ismertesse a titkos szavazás eredményét.

Ábrahám Tivadar Szavazatszámláló Bizottság elnöke: A Szavazatszámláló Bizottság megállapította, hogy a szavazáson jelenlévő képviselők közül mind a 14 képviselő leadta szavazatát. Balázs Endre személyére a leadott érvényes igen szavazatok száma 14, érvénytelen szavazat nem volt.

A Szavazatszámláló Bizottság megállapította, hogy a választás érvényes és eredményes volt, Mosonmagyaróvár város társadalmi megbízatású alpolgármesterévé Balázs Endre került megválasztásra. Gratulál és jó munkát kíván Alpolgármester Úrnak.

*A Képviselő-testület 14 igen szavazattal (minősített többséggel) az alábbi határozatot hozta:*

**169/2024. (X.9.) Kt. határozat**

Mosonmagyaróvár Város Önkormányzat Képviselő-testülete Mosonmagyaróvár város társadalmi megbízatású alpolgármesterévé

**Balázs Endre**

önkormányzati képviselőt megválasztotta.

Szabó Miklós polgármester: Felkéri Balázs Endre Alpolgármester Urat megbízólevelének átvételére.

*Balázs Endre alpolgármester a megbízólevelét átvette.*

4. NAPIRENDI PONT

**Alpolgármester eskütétele**

Szabó Miklós polgármester: Az alpolgármester eskütétele következik. Kéri a jelenlévőket, hogy az eskütétel idejére szíveskedjenek felállni. Kéri Alpolgármester Urat, mondja utána az eskü szövegét.

„Én, Balázs Endre becsületemre és lelkiismeretemre fogadom, hogy Magyarországhoz és annak Alaptörvényéhez hű leszek; jogszabályait megtartom és másokkal is megtartatom; alpolgármesteri tisztségemből eredő feladataimat Mosonmagyaróvár város fejlődésének előmozdítása érdekében lelkiismeretesen teljesítem, tisztségemet a magyar nemzet javára gyakorlom. Isten engem úgy segéljen!”

*Balázs Endre alpolgármester az esküt letette, az erről szóló esküokmányt aláírta.*

5. NAPIRENDI PONT

**A polgármester és alpolgármester foglalkoztatási jogviszonyával kapcsolatos döntések**

1. **Polgármesteri és alpolgármesteri illetmény, tiszteletdíj és költségtérítés megállapítása**
2. **A polgármester 2024. évi időarányos szabadság ütemezésének jóváhagyása**

(előterjesztés csatolva)

* 1. **Polgármesteri és alpolgármesteri illetmény, tiszteletdíj és költségtérítés megállapítása**

Szabó Miklós polgármester: A Képviselő-testület kézhez kapta az előterjesztést, melynek a) pontjában 2 határozatot hoz a testület. Felkéri Alpolgármester Urat a polgármesteri illetmény és költségtérítés javaslatának ismertetésére. Bejelenti, hogy a szavazáson nem kíván részt venni.

Balázs Endre alpolgármester: Az Mötv. 71. §-a szabályozza a polgármester illetménye és költségtérítése megállapításának szabályait. A polgármester megbízatásának időtartamára havonta illetményre jogosult, amelynek összege megegyezik az Mötv. 71. § (4) bekezdés g) pontjában szabályozott illetménnyel. A polgármester havonta az illetményének 15 %-ában meghatározott összegű költségtérítésre jogosult, mely összegszerűen bruttó 165.750.- Ft. Amennyiben nincs kérdés, észrevétel, szavazásra bocsátja a javaslatot.

*A Képviselő-testület 13 igen (egyhangú) szavazattal az alábbi határozatot hozta:*

**170/2024. (X.9.) Kt. határozat**

Mosonmagyaróvár Város Önkormányzat Képviselő-testülete Szabó Miklós polgármester illetményét havi bruttó 1.105.000 Ft összegben, költségtérítését havi bruttó 165.750 Ft összegben állapítja meg.

Határidő: azonnal

Felelős: Fehérné dr. Bodó Mariann címzetes főjegyző

Szabó Miklós polgármester: Az alpolgármesteri tiszteletdíj és költségtérítés javaslatának megtárgyalása következik. Az Mötv. 80. §-a alapján a társadalmi megbízatású alpolgármester tiszteletdíját a képviselő-testület állapítja meg úgy, hogy az nem haladhatja meg a társadalmi megbízatású polgármester tiszteletdíja 90%-át (a társadalmi megbízatású polgármester tiszteletdíja a főállású polgármester illetménye 50%-ával megegyező mértékű tiszteletdíj). Az alpolgármester havonta a tiszteletdíjának 15%-ában meghatározott összegű költségtérítésre jogosult.

Az elhangzottak alapján az alpolgármester tiszteletdíját bruttó 497 250 Ft/hó, költségtérítését bruttó 74 588 Ft/hó összegben javasolja megállapítani.

Balázs Endre alpolgármester: Bejelenti, hogy a szavazáson nem kíván részt venni.

Szabó Miklós polgármester: Amennyiben nincs kérdés, észrevétel, szavazásra bocsátja a javaslatot.

*A Képviselő-testület 13 igen (egyhangú) szavazattal az alábbi határozatot hozta:*

**171/2024. (X.9.) Kt. határozat**

Mosonmagyaróvár Város Önkormányzat Képviselő-testülete Balázs Endre társadalmi megbízatású alpolgármester tiszteletdíját 2024. október 9. napi hatállyal havi bruttó 497.250 Ft összegben, költségtérítését havi bruttó 74.588 Ft összegben állapítja meg.

Határidő: azonnal

Felelős: Szabó Miklós polgármester

1. **A polgármester 2024. évi időarányos szabadság ütemezésének jóváhagyása**

Szabó Miklós polgármester: Az előterjesztés b) pontjában 1 db határozatot hoz a testület. A polgármester 2024. október 1. - december 31. közötti szabadságolási ütemtervének jóváhagyásáról kell dönteni. Amennyiben nincs kérdés, észrevétel, szavazásra bocsátja a határozati javaslatot.

*A Képviselő-testület 14 igen (egyhangú) szavazattal az alábbi határozatot hozta:*

**172/2024. (X.9.) Kt. határozat**

Mosonmagyaróvár Város Önkormányzat Képviselő-testülete Mosonmagyaróvár Város Polgármesterének 2024. évi időarányos (2024. október 1. - 2024. december 31.) szabadságolási ütemtervét a következők szerint hagyja jóvá:

november 4 nap

december 6 nap

----------------------------------------------

Összesen: 10 nap

6. NAPIRENDI PONT

**Javaslat a 2024. évi költségvetés módosítására (október) – Ostermayer Óvoda**

(sürgősségi indítvány csatolva)

Szabó Miklós polgármester: A Képviselő-testület kézhez kapta a sürgősségi indítványt, mely 1 db határozati javaslatot tartalmaz. Dr. Árvay István képviselőnek adja meg a szót.

Dr. Árvay István képviselő: Összességében a frakció véleménye az volt, hogy ma nem egy 63.000 Ft-os költségvetés-módosításról kellene tárgyalni, hanem egy hatályos szervezeti és működési szabályzat különféle pontjairól, aminek nyilván ez is a része lehetett volna. Ez az eddigi képviselő-testületek alakuló ülésén minden egyes alakalommal elfogadásra is került. Frakciójuk egyetlen értelmes javaslatnak sem fog ellene menni, de még értelmetlent sem kaptak ebben a körben. Ami szóban elhangzott Polgármester Úr részéről, az teljességgel szembe megy az önkormányzati képviselők közötti arányokkal. Azt szeretné, ha ez végre tisztázódna. Az, hogy a frakció akár az alpolgármester megválasztása, akár az egyéb döntések kapcsán egy kompromisszumkészséget mutatott, nem jelenti azt, hogy nem kívánja érvényesíteni azokat a jogokat, melyeket az önkormányzati választás kapcsán megkapott. Ne 63.000 forint összegű pórszívókkal próbálják kiugratni a nyulat a bokorból, ez teljességgel értelmetlen. Nem hiszi, hogy egy ekkora intézményrendszerben nem lett volna egy kölcsönpórszívó az Ostermayer Óvoda részére. Ez az előterjesztés arra szolgál, hogy rávilágítson, valóban szükség van leülni egyeztetni az ellenzékkel, valóban szükség van megalkotni egy új szervezeti és működési szabályzatot, ami ennek az önkormányzatnak a sajátja és azt működtetni is fogja. Ezért várja, hogy a jövőben a struccpolitika, továbbá az a fajta sárdobálás, ami még mindig kampányízű, szűnjön meg. Végre érdemi tárgyalások következzenek a város működőképességének megteremtése érdekében.

Szabó Miklós polgármester: Ők megtették a tárgyaláson a javaslatukat, ott abban maradtak, hogy az ellenzéki frakció is hozza a sajátját. Ez eddig nem történt meg, ők természetesen le fognak ülni tárgyalni. Az, hogy ez a költségvetés-módosítási javaslat – két darab pórszívó beszerzéséről – ide került a testület elé, annak köszönhető, hogy az előző testület úgy módosította az SZMSZ-t, hogy nincs joga átcsoportosítást végezni ilyen összegben. Ezért ahhoz, hogy az Ostermayer Óvodában a gyerekek ne a porban henteregjenek, be kell szerezni ezt a két pórszívót. Azért hozta be ezt a javaslatot sürgősségi indítványként, mert ez a módja, ebben nincs semmiféle provokáció, ezt a helyzetet nem ők idézték elő.

Utólag végiggondolva, adatvédelmi aggályokat vet fel, hogy dr. Árvay István képviselő úr honnan szerezte meg Alpolgármester Úr lakcímét. Zárják le ezt a vitát, üljenek le tárgyalni. Ő is annak a híve, hogy jussanak kompromisszumra és a város működőképességét végre megteremtsék.

Dr. Árvay István képviselő: Olyan valótlan állításokra nem szeretne reagálni, amik azzal gyanúsítják, hogy adatvédelmi szabályokat megszegve szerezte meg valakinek a lakcímét. Hagyjuk ezt, ő nem akarja a fiatalembert követni, hogy hova megy haza aludni, meg a családban sem akarja megkérdezni, ki mit tud erről. A tények azok tények, ezt ő is tudja, mindenki tudja, ez nem adatvédelmi kérdés. Továbbá emiatt a csekély összegű beszerzés miatt is égetően szükséges, hogy a szervezeti és működési szabályzat megalkotásra kerüljön azokkal a jogosítványokkal, amikkel a testület felruházza a polgármestert. Éppen azért volt szükség arra a döntésre, amire a Polgármester Úr hivatkozott, hogy erre a realitásra ráébressze. Láthatóan nem hajlandó ráébredni erre. Ők nem akarnak kicsinyes bosszút, nincs bennük bosszúvágy, azt szeretnék, ha a szervezeti és működési szabályzat megalkotásra kerülne, mindenki a helyén el tudná végezni azt a munkát, amiért a testületbe küldték. Emellett fognak politizálni és ezekre a kicsinyes dolgokra nem szeretne visszatérni.

Szabó Miklós polgármester: Lezárja a vitát. Szavazásra bocsátja a határozati javaslatot.

*A Képviselő-testület 14 igen (egyhangú) szavazattal az alábbi határozatot hozta:*

**173/2024. (X.9.) Kt. határozat**

Mosonmagyaróvár Város Önkormányzat Képviselő-testülete elrendeli az Önkormányzat 2024. évi költségvetéséről szóló 1/2024. (II. 16.) önkormányzati rendelet – továbbiakban: költségvetési rendelet – módosítás előkészítését az alábbiak szerint:

A javasolt módosítás táblázatban összefoglalva az Ostermayer Óvoda költségvetését illetően a következő:

|  |  |  |  |  |
| --- | --- | --- | --- | --- |
| **Megnevezés** | **Eredeti előirányzat** | **Módosított előirányzat 2024.08.31-i állapot szerint** | **Módosítás összege** | **Módosítás utáni előirányzat** |
| K 312 Üzemeltetési anyagok, K351 Előzetesen felsz.áfa Cofog 091110, kötelező | 1.798.176 Ft  3.281.039 Ft | 1.688.514 Ft  3.250.897 Ft | -49.591 Ft  -13.389 Ft | 1.638.923 Ft  3.237.508 Ft |
| K64 Egyéb tárgyi eszközök beszerzése,  K67 Beruh.célú előz.felsz.áfa  Cofog 091110, kötelező | 0 Ft  0 Ft | 186.007 Ft  50.223 Ft | +49.591 Ft  +13.389 Ft | 235.598 Ft  63.612 Ft |
| **Összesen kiadás változás** |  |  | **-/+ 62.980 Ft** |  |

Az előirányzat módosításokkal a költségvetés főösszege és a kötelezően, valamint az önként vállalt feladatok aránya sem változik.

A Képviselő-testület utasítja a Polgármestert, hogy a változások átvezetéséről gondoskodjon a költségvetési rendelet soron következő módosításáig.

Az átcsoportosítás a rendelet következő mellékleteit érinti: 1., 2., 9., 14., 17.

**Felelős:** Szabó Miklós polgármester

**Határidő:** 2025. február 28.

Napirend után

Szabó Miklós polgármester: Egyrészt köszönetet szeretne mondani a választóknak, hogy ilyen sokan részt vettek a 2024. június 9-én megtartott önkormányzati választásokon. Ez a bizalom óriási erőt ad, még akkor is, ha néha szélmalomharcot kell vívni, amely ugyanakkor megacéloz. Nagy a várakozás, igyekszik erejük, jelenlegi korlátozott lehetőségeik szerint is tenni a dolgukat.

Másodszor köszönet a segítőknek, támogatóknak, családnak. A kampányban ők egy politikai stílusváltást igyekeztek meghonosítani. Nem foglalkoztak más szervezetek embereivel és kampányával, mindössze a programjukkal. Bíznak abban, hogy ez a politikai stílus, ami nem a jelenlegi magyar politikai közéletet jellemzi, meghonosul Mosonmagyaróváron. Kis város ez, itt kell élniük békében, egymást segítve.

Harmadszor a város polgáraihoz szeretne szólni. Vannak ügyek, melyek nem csak rajtuk múlnak, ilyen például a kórház, a tanuszoda, pályázatok és egyebek. Vannak, amik rajtuk, Képviselőkön, Képviselő-testületen, Városvezetőkön múlnak. Minden jószándékú, a város ügyét, életét jobbító javaslatra nyitottak, érkezzen az bármelyik képviselőtől vagy városlakótól, viszont kéri, a kalandorok kíméljék.

Nyitott, átlátható városvezetés lesz. Kétirányúra szeretné alakítani a kommunikációt, meghallgatva a városlakókat és tájékoztatni minden őket érintő ügyben folyamatosan.

A cél, hogy intézményeik minél hatékonyabban működjenek, a cégek termeljenek, fizessék az adót, amit célszerűen és minél hatékonyabban tudjanak felhasználni. Nem minden a pénz, mindenki hozzátehet a város működéséhez, így civil szervezetek, magánszemélyek is. Ez a város sokszínű, megőrzik ezt a sokszínűséget, sőt erősíteni is kívánják a városkohéziót. Nem megy minden varázsütésre, ezért kérik a városlakók türelmét és jóindulatát.

Egy bejelentéssel szeretne élni. Az Önkormányzat Szervezeti és Működési Szabályzatának 11. §-a értelmében a képviselő-testületben képviselettel rendelkező ugyanazon szervezethez tartozó képviselők képviselőcsoportot hozhatnak létre. Képviselőcsoportot legalább két képviselő alakíthat. A képviselőcsoport megalakulását a polgármester útján írásban kell a képviselő-testületnek bejelenteni.

Tájékoztatja a Képviselő-testületet, hogy ezen időpontig egy képviselőcsoport bejelentésére került sor a következők szerint:

2024. október 8-án a FIDESZ-KDNP Polgári Frakció 7 taggal. A képviselőcsoport vezetője dr. Árvay István, tagjai dr. Iváncsics János, dr. Frauhammer Csaba, Csorba Dezső, Kránitz László, Staár Katalin és Szabados Tamás képviselők.

Tájékoztatja a Képviselőket, hogy valamennyi képviselőnek átadásra került egy nyomtatványcsomag, melyben szereplő adatlapokat kéri kitölteni és a polgármesteri hivatal részére leadni. A képviselői vagyonnyilatkozatok átvételére 2024. október 30-án kerül sor.

A soron következő rendes képviselő-testületi ülés időpontja szintén 2024. október 30. (szerda, 13 óra).

Tájékoztatja továbbá a Képviselőket, hogy az önkormányzati törvény értelmében az önkormányzati képviselő eskütételét követően három hónapon belül köteles részt venni a kormányhivatal által szervezett képzésen. Ennek módjáról a későbbiekben további tájékoztatást fognak adni.

Holnap reggel 9 órakor az új képviselőknek egy Városháza bejárást terveznek, aki tud, kéri, vegyen részt rajta.

Az alakuló ülésen több napirend nem volt, a „Szózat” elhangzása után a Polgármester az ülést 16.20 órakor bezárta.

K.m.f.

Szabó Miklós Fehérné dr. Bodó Mariann

polgármester címzetes főjegyző